Președintele Iohannis și ministrul Predoiu au încălcat recomandările MCV, care cer respectarea avizelor negative ale CSM cu privire la numirea procurorilor-șefi

Președintele Klaus Iohannis a încălcat recomandările din raportul Mecanismului de Colaborare și Verificare (MCV) prin numirea procuroarelor Gabriela Scutea și Georgiana Hosu la șefia Parchetului general, respectiv DIICOT, deși acestea fuseseră avizate negativ de secția pentru procurori a Consiliului Superior al Magistraturii (CSM).

La fel, și ministrul Justiției, Cătălin Predoiu, a încălcat aceleași recomandări prin transmiterea către președinte a propunerilor de numire în funcție a lui Scutea și Hosu ulterior avizului negativ de la CSM.

În ultimul raport MCV privind situația justiției din România, dat publicității în toamna anului trecut, experții Comisiei Europene au amintit aceeași recomandare făcută și anterior:

Respectarea avizelor negative ale Consiliului Superior al Magistraturii cu privire la numirea în posturi de conducere a procurorilor sau la revocarea procurorilor care ocupă posturi de conducere, până la instituirea unui nou cadru legislativ în conformitate cu recomandarea 1 formulată în ianuarie 2017

Comisia Europeană îl avea în vizor atunci pe fostul ministru PSD al Justiției Tudorel Toader, care a nesocotit avizul negativ al CSM propunând-o de două ori la șefia DNA pe procuroarea Adina Florea, respinsă de fiecare dată de către Klaus Iohannis.

Premierul Ludovic Orban i-a luat apărarea președintelui Iohannis, susținând că și Laura Codruța Kovesi a avut aviz negativ de la CSM când a fost numită atât procuror-șef al DNA, cât și procuror general.

Întrebat despre faptul că două dintre numiri nu respectă recomandările MCV de a se ține cont de avizul CSM, Ludovic Orban a replicat: „Am să vă dau un singur exemplu. Doamna Laura Codruța Kovesi a obținut aviz negativ și atunci când a fost propusă procuror general și când a fost propusă procuror șef DNA”.

„S-a începlinit procedura. Avizul CSM a fost acordat (…) Eu consider că propunerile sunt corecte, rezultatul unui proces de selecție obiectiv și numirea lor pune punct unor interimate prelungite care au afectat negativ activitatea instituțiilor. Am încredere că cei care sunt numiți își vor face treaba”, a mai declarat Orban.

Foto: Inquam Photos / Octav Ganea

Citește și:

BREAKING Iohannis a semnat decretele pentru numirea noilor procurori-șefi propuși de Predoiu: Gabriela Scutea, Giorgiana Hosu și Crin Bologa. Președintele nu a ținut cont de avizele negative ale CSM pentru candidații la șefia DIICOT și Parchetul General

Cine sunt viitorii procurori șefi? Adevărurile nespuse despre propunerile ministrului Predoiu. Scurt apel către președintele Iohannis

Europa Liberă: Mama Giorgianei Hosu, şefa antimafia, asociată cu o firmă offshore şi afaceri din asigurări

DOCUMENT De ce au fost respinse candidaturile Giorgianei Hosu si Gabrielei Scutea. Procurorii CSM ii reproșează lui Hosu lipsa de viziune, incapacitatea de asumare a responsabilității si de gestionare a crizelor instituționale. Scutea este criticată ca nu a identificat problemele concrete ale Ministerului Public